**Aallarteqqinnissamut tapiiffigineqartarneq pillugu tusarniut (06. juni 2024)**

**Ulloq akiffissaq: 05. juli 2024, nal. 16.00**

**Tusarniummut akissutitut oqaaseqaatigiumasat:**

**Uunga tunngasoq:**

Allannguutissatut siunnersuummi §1, 4) ima allaqqavoq ”Ilungersunartumik napparsimaneq allatigulluunniit timikkut peqquteqartumik sulisinnaajunnaarneq uppernarsarneqartoq imalunniit….”

**Oqaaseqarfiginera:** Annermik qinnuteqartussat eqqarsaatigalugit §1, 4) qulaani pineqartoq atuarlugu ima ilaatigut paasineqarsorineqarsinnaasarpoq; soorlu imatut: Assersuutigalugu aalisartoq/piniartoq seeqquleritissimavoq, allatulluunniit angalanermini annersimavoq sivisungaatsiartumik uninngasariaqarlermik kinguneqartumik malitsigisaanillu isertitaqarniarnikkut ajornartorsiorneq piffissami sivisungaatsiartumi pisinnaavoq. Taamatuttaaq nappaassuarmik eqqugaanikkut sivisuumik uninngasoqartarpoq. Taamatut nalaatallit una §1 4) atuaannarlugu isumaqarsinnaasarput tassa aningaasanik uninnganerminni annaasanik qinnuteqarsinnaalerlutik.

Siunnersuummi aalajangersakkanut ataasiakkaanut nassuiaatini nr. 4) atuaraanni imatut paasisorinarpoq, napparsimanerup timikkulluunniit peqquteqartumik sulisinnaajunnaarnermi uninnganerup nalaani atortut aserfallassimaneri aserorsimaneriluunniit pillugit nakorsamit uppernarsaateqarluni taamaallaat annaasat qinnutigineqarsinnaasut? ***Uani pineqarunanngilaq*** napparsimanermi timikkulluunniit peqquteqartumik kiisalu nappaassuarmik eqqorneqarnermi inuussutissarsiorsinnaanngikkallarnermi nakorsamit uppernarsarneqarluni aningaasanik isertitassaagaluanik annaasanik qinnuteqarsinnaaneq?

**Siunnersuut**

Siunnersuummi aalangersakkanut ataasiakkaanut nassuiaatit qinnuteqarniartunit takukulaneqartanngimmata Inatsisissatut siunnersuummi §1, 4) atuaannarlugu napparsimanermi assigisaanillu atugaqarnermi aningaasanik annaasanik qinnuteqarsinnaanertut paasineqarsinnaammat (taamaassimassappat) isumaqarpugut inatsisissatut siunnersuutitaani §1 4) oqaasertamigut ersarissarneqartariaqartoq, imatut: ”ilungersunartumik napparsimaneq allatigulluunniit timikkut peqquteqartumik sulisinnaajunnaarneq uppernarsarneqartoq tunngavigalugu pigisat ajoquserneranni aserfallanneranniluunniit qinnuteqartoqarsinnaavoq.

**Uunga tunngasoq:**

Allannguutissatut siunnersuummi §3 imm.2, ima allaqqavoq “Imm.1 malillugu qinnuteqaat ajoqusernerup imaluunniit tammarnerit pineranniit kingusinnerpaamik ullut 30-it **kingorna**, Naalakkersuisunit suliarineqarsimasoq qinnuteqaateqarnermut immersugassaq atorlugu tunniunneqassaaq, tak. §1, imm. 1.nr, 1-2. (nassuiaatini naliginnaasuni ullut 30—it kingorna aamma allaqqavoq).

Allaqqasoq ullut 30-it **kingorna**….(kalaallisuuani oqaaseqatigiit nutsernera ippinnarpopq ima paasineqarsinnaasutut nipeqarami; ajoqusernerup imalt. ajutoornerup kingorna ullut 30-it aatsaat qaangiutereerpata aattaat qinnuteqartoqarsinnaasoq?.....qallunaatuua malillugu imaanniartussaagunaraluarpoq ”ullut 30-it **qaagiutsinnagit**”. (Erseqqissaatigissavarput nassuiaatini naliginnaasuni 2.2-mi ajunngitsumik allaqqavoq, tassalu **ullut 30-it qaagiutsinnagit”**)

**Ilassutitut paaserusutaq:**

§3, imm. 2, ima oqaasertalerneqarpoq: ”Imm.1 malillugu qinnuteqaatit ajoqusernerup imaluunniit tammarnerit pineranniit kingusinnerpaamik ullut 30-it kingorna, Naalakkersuisunit suliarineqarsimasoq qinnuteqaateqarnermut immersugassaq atorlugu, tunniunneqassaaq, tak. §1, imm.1, nr.1-2

Taanna atuarlugu kiisalu nassuiaatini naliginnaasuni 2.2 atuarlugu imatut paasinarpoq pigisaminnik ajoqusertoortut imaluunniit tammartoortut kisimik ullut 30-it qaagiutsinnagit qinnuteqarsinnaasut?....Ilungersunartumik napparsimanerit allatulluunniit timikkut peqquteqartumk suliunnaarnerit kiisalu ajunaarnersuarmik kiisalu ajunaarnersuartut ittunik eqqugaasuni qinnuteqarsinnaaneq kingusinnerpaamik ullunut 30-nut atuutinngitsoq?.....

**Oqaaseqarfiginera:**

Ajutoornermiit tammartoqarneraniilluunniit ullut 30-it qaagiutsinnagit qinnuteqartoqartarnissaa sivikiginarluni ilaatigut eqqarsarnartoqarpoq.

Tassani ilaatigut makku pissutaasinnaapput (assersuut):

Uani eqqarsaatigineqarput tapiissutinik qinnuteqarfiusartut nalitunerit soorlu aquuteralaat. Aquuteralaat ullumikkut nalitupput. Ullormi aserortoorfimmiit soorunami piginnittup siullertut aquuteralaat iluarsaatsinniarnissaat, misissortissinnaanissaat kiisalu suliassaappata nalilersortsissinnaanissaat ilaatigut piffissaq sivisulaarsinnaasoq atorlugu isumaginiartarpaat. (Inatsisissatut siunnersuummii ullut 30-it qaagiutsinnagit qinnuteqartitsiniartarnissaq sivikiginarpoq, tassami aserortoornermi, annaasaqarnermi misissugassat qulaajarluarsimanissaat, sillimmasiisarfinnut paasiniaanerit il.il. pisariaqartarpoq.

Assersuutit aappaattut (aquuteralaat assersuutigineqaqqipput). Soorlu eqqaareeripput aquuteralaat nalitupput. Ullumikkut aquuteralaat atorneqartartut naliginnaasumik kr. 100.00-imiit kr. 200.000-it akornanni akeqakkajupput. Ajutoornerup nalaani katersaqarpallaarsimanngikkaanni imaluunniit sillimmasiisarfinniit ajutoorneq matuneqarsinnaanngikkaangat kr. 2000-iniit kr. 50.000-inut taperneqassagaluaraanniluunniit piffissaq sivisusinnaasoq atorlugu aningaasat sinneruttut pissarsiariniarnissaat isumaginiarneqaqqaarsinnaasarpoq. Naatsumik oqaatigalugu katersaqarpallaarsimanngikkaanni isertitaqarsimavallaarsimanngikkaannilu katersiniaqqaarnissaq, aningaasaliisussanik ujarlerneq piffissatornarsinnaavoq. Taamaammat ajutoornermiit ullut 30-it qaagiutsinnagit qinnuteqartitsiniartarnissaq qinnuteqartussamut toqqissisimanassanngitsoq isumaqarpugut.

**Siunnersuut**

Qinnuteqarniartut puullaaqivallaaratik piffissaq pissutigalugu inortuilertutut misigitinneqannginnissaat eqqarsaatigalugu, maannakkutut aningaasat pineqartumut immikkoortitat nungunnissaasa tungaanut qinnuteqartarnissaq ingerlaannassasoq siunnersuutigaarput.

**Qinnuteqarluni akuerineqarnermi aningaasat tunniunneqartarneri**

Nassuiaatini naliginnaasuni § 4-mut imm. 1-imi ilaatigut ima allaqqasoqarpoq “Aningaasat rekvisitioni atorlugu tunniunneqartassapput”. Massakkut qinnuteqariaatsimi assersuutigalugu annaasanut, tammartunullu tunngatillugu qinnuteqarniaraanni qinnuteqaatiginiakkap **neqeroorutitai** aallaaviusarput. **Uani rekvisition atorlugu aningaasat tunniunneqartarnissaat qanorpiarmita nassuiaatissaqarpa/paasisariaqarpa?**

**Naggasiut**

Aallarteqqinnissamut aningaasaliissutaajumaartussat 3. mill. qaffallugit naatsorsuuteqarneq nassuiaatini naliginnaasuni imm.3-mi atuarneqarsinnaavoq. Taamaattoq ukioq naanngitsoq nungussagaluarpata eqqumaffigisisassatut taajumasat/paaserusutat.

Inatsisissatut siunnersuut aallaavigalugu, ajunaarnersuarnut kiisalu ajunaarnersuartut ittunut nalaataqartoqartllugu qinnuteqarsinnaalernissaq qujarnarpoq.

Aallarteqqinniarluni tapiiffigineqarnissamik qinnuteqarfissaq eqqarsaatigalugu ukiumut aningaasaliiffiusumut aningaasaliissutaajumaartussat eqqarsaatigalugit makku taarusunnarput/paaserusunnarput.

Naluneqanngitsutuut ukiut ilaanni aningaasat aallarteqqinniarluni qinnuteqarnissamut aningaasaliissutaasimasut ingerlalluartarput, ilaatigut ukioq imaaliinnartoq nungujaarsinnaasarlutik.

Ajunaarnersuartut ittut ajornartoornerit ukiarnerani ukiukkullu pinerusartut ukiuni kingullerni nalaattalerpagut.

Ajunaarnersuarni ajunaarnersuartullu ittuni qinnuteqarsinnaalernissaq eqqarsaatigalugu assersuutigalugu ukioq imaaliinnartoq aningaasaliissutaasimasut nugussagaluarpata tamatumalu kinguneranik ajunaarnersuartut ittunik ukiarnerani ukiornerani nalaataqartoqassappat, inatsisissaq siunnersuutaasoq tunngavigalugu qanormita aningaasaleeqqissinnaanerit inatsisissakkut inissisimappat/illersugaappat?